**CAMPANYA BANCA ARMADA**

**PRIMERA intervenció Junta d'Accionistes del BBVA - 17/03/2023**

Bon dia, senyors i senyores accionistes, membres del consell d'administració, senyor president.

El meu nom és Gemma Amorós i estic intervenint en aquesta junta en nom de la Campanya Banca Armada, representant a 29 accionistes que han delegat en la campanya un total de 263.219 accions. Un any més, venim a denunciar la relació financera que manté el seu banc amb la indústria de la guerra i de la militarització de fronteres, i com aquest finançament els fa còmplices indiscutibles no sols de la vulneració sistemàtica de drets humans, sinó de la mort de persones tant en conflictes armats com a les fronteres d'Europa. I ho demostrarem amb dades.

Primer, per a contextualitzar:

* 33 són els conflictes armats que hi ha hagut al món l’any 2022
* 2.924 persones han mort al Mediterrani només l'any 2022
* 23 persones van morir el passat 24 de juny intentant creuar la tanca a Melilla, a mans de la policia.

Més xifres que cal destacar:

* Més de 2 bilions de dòlars a nivell mundial destinats a la despesa militar, segons les dades més recents.
* 346 són les transaccions internacionals d'armament realitzades entre 2019-2021 a la regió del Mediterrani, per a militaritzar països i fronteres.
* 125 són les empreses de tot el món han fabricat el material exportat en aquest període.
* Sabem què almenys 12 d'aquestes empreses han estat finançades per un total de 44 bancs espanyols, entre ells i principalment el BBVA.
* 14 mil milions de dòlars és el total rebut per aquestes empreses a través de bancs espanyols.
* I gairebé 5.000 provenen dels clients que dipositen la seva confiança en el BBVA, és a dir, una tercera part, que no és poc.
* 9 són les empreses relacionades amb la militarització de fronteres i països que ha finançat el BBVA: Airbus, Boeing, General Dynamics, Honeywell International, Leonardo, Thales, el Grup Eulen, Atos i Accenture.

Entrarem una miqueta més detalladament sobre les últimes tres: Eulen, Atos i Accenture.

* Des de l'any 2019, el BBVA ha adquirit 48 milions d'euros en bons i accions d’Atos, empresa especialitzada en sistemes digitals de control, seguretat, ciberseguretat i supercomputació, i que s'encarrega del Sistema Integral de Vigilància Exterior, el SIVE, que està situat per tota la costa sud d'Espanya i és el responsable de detectar i interceptar embarcacions de migrants que intenten arribar a territori espanyol.
* El BBVA també ha concedit crèdits i préstecs per valor de 38 milions d'euros al Grup Eulen, empresa que gestiona els Centres d'Estada Temporal d'Immigrants de Ceuta i Melilla, on es cometen greus violacions als drets humans com denuncien, entre altres, Amnistia Internacional.
* I finalment, Accenture: 32 milions d'euros en accions són les que va adquirir el BBVA d'aquesta empresa dedicada a la consultoria, sistemes informàtics, tecnològics i d'intel·ligència artificial, i que ha aconseguit contractes milionaris per a desenvolupar components bàsics per al sistema de control de fronteres de la Unió Europea, com és el Sistema de Coincidència Biomètrica, que recapta informació sobre entrades i sortides de cada país, que després és compartida dins i fora de la zona Schengen.

I una última dada:

* 39 és el lloc que ocupa el BBVA en el rànquing internacional de la Banca Armada, que denuncia a les institucions financeres que més inverteixen en empreses que estan militaritzant països i fronteres a tot el món.

Sr. President i membres del consell d'administració, els continuem fent la mateixa pregunta que cada any: fins quan continuaran lucrant-se del negoci de la guerra i repartint dividends tacats de sang als seus accionistes?

Srs. i Sres. accionistes, des de la campanya Banca Armada, estem segures que a molts de vostès els incomoda i fins i tot els molesta que els seus estalvis serveixin a aquest propòsit. Ajudin-nos a demanar als dirigents aquí presents que diguin de veritat NO A LA GUERRA i deixin de relacionar al banc amb aquestes empreses.

Moltes gràcies.